text: Politi: 103 bilister knaldet i fartkontrol
  11 august 2014 kl. 14.35
  Syd- og Sønderjyllands Politi har mandag lavet omfattende fartkontrol i både Esbjerg, Haderslev og Aabenraa. Det har resulteret i, at 103 bilister er blevet blitzet af fartvognene.
  - Højeste fart er 120 km/t i et 60-område - UHA!, skriver Syd- og Sønderjyllands Politi på Twitter.
  Politiets fartvogne har dagen i gennem holdt øje med farten ved Vestre Lufthavnsvej i Esbjerg, Moltrup Landevej i Haderslev og på Langrode i Aabenraa.
  Den absolutte topscorer var i Esbjerg, hvor politiet fangede 50 fartsyndere. Her stod to bilister til betingede frakendelser af kørekortet.
  I Haderslev blev 36 bilister knaldet. Her var den største fartsynder en bilist, der kørte 93 km/t på en strækning, hvor man måtte køre 70 km/t.
  På Langrode i Aabenraa kørte 20 bilister for stærkt. Den hurtigste kom med 81 km/t, hvor det tilladte er 50 km/t. Det oplyser politiet på Twitter.
  ATK  fra Vestre Lufthavnsvej - 320 passerede, 50 målinger, heraf 2 betingede frakendelser, højeste 120 km i 60 område - UHA! #politidk
  
  